*Tämä artikkeli kertoo Metallican albumista. Elokuvasta kertoo Ja oikeutta kaikille.*

**…And Justice for All** on yhdysvaltalaisen metallimusiikkia soittavan Metallican neljäs studioalbumi. Se on yhtyeen ensimmäinen albumi, jolla bassoa soittaa vuonna 1986 menehtyneen Cliff Burtonin korvannut Jason Newsted. *…And Justice for All* julkaistiin alun perin 25. elokuuta 1988 levy-yhtiö Elektra Recordsin toimesta. Musiikilliselta tyyliltään se on yhtyeen aiempiin albumeihin nähden progressiivisempi: sen kappaleet ovat monimutkaisempia ja nopeatempoisempia.

*…And Justice for All* nauhoitettiin vuoden 1988 tammi-toukokuussa Los Angelesissa One on One -studiossa. Se on kuuluisa puhtaasta ja kuivasta soundistaan, mihin vaikutti tuottaja Flemming Rasmussenin poissaolo albumin miksausta tehtäessä. Esimerkiksi Lars Ulrichin rummuissa ei pysty juurikaan havaitsemaan kaikua, ja Jason Newstedin basso on miksattu lähes kuulumattomiin, eikä sitä käytännössä erota kuin albumin hiljaisemmissa kohdissa. Erään tulkinnan mukaan basso on vaikea erottaa, koska se seuraa melko tarkasti rytmikitaran melodiakulkua. Oudonlainen miksaus vastasi kuitenkin sitä, mitä laulaja ja kitaristi James Hetfield ja rumpali Lars Ulrich tavoittelivat albumia miksatessaan. James Hetfield on kirjoittanut kaikkien kappaleiden sanoitukset, joissa käsitellään muun muassa poliittisia ja laillisia epäoikeudenmukaisuuksia sensuurin ja sodan näkökulmista. Albumin kansikuva, jonka konseptin loivat Hetfield ja Ulrich, on Stephen Gordmanin luomus. Albumin nimi on lainaus Yhdysvaltain lippuvalan viimeisistä sanoista.

Albumin kappaleista singleinä julkaistiin "Harvester of Sorrow", "Eye of the Beholder" ja "One". Nimikkokappaleesta "…And Justice for All" julkaistiin promosingle. "One"-kappaleesta kuvattiin myös Metallican uran ensimmäinen musiikkivideo. Metallica on soittanut konserteissaan albumin yhdeksästä kappaleesta kaikkia: viimeisimpänä ensimmäisen kokonaisen live-esityksensä sai "The Frayed Ends of Sanity", jonka yhtye soitti Helsingin Sonisphere-festivaalilla vuonna 2014.

Kriitikoiden keskuudessa *…And Justice for All* sai myönteisen vastaanoton. Se oli mukana *The Village Voicen* kriitikoiden Pazz & Jop -äänestyksessä eräänä vuoden 1988 parhaista albumeista, ja single "One" huomioitiin parhaan metalliesityksen Grammy-palkintoehdokkuudella vuonna 1990. *…And Justice for All* oli yhtyeen siihenastisen uran suurin kaupallinen menestys, ja esimerkiksi Yhdysvalloissa Billboard 200 -listalla se ylsi sijalle kuusi. Vuonna 2003 Recording Industry Association of America sertifioi albumin ylittäneen kahdeksankertaisen platinalevyrajan. Albumista julkaistiin uudelleenmasteroitu painos vuoden 2018 marraskuussa sen 30-vuotisjuhlan kunniaksi.

Kappaleet
---------

Kaikki sanat James Hetfield, paitsi "To Live Is to Die" san. Cliff Burton.

|  |
| --- |
| Nro | Nimi | Sävel | Kesto |  |
| 1. | Blackened | James Hetfield, Lars Ulrich, Jason Newsted | 6.41 |
| 2. | …And Justice for All | Hetfield, Ulrich, Kirk Hammett | 9.46 |
| 3. | Eye of the Beholder | Hetfield, Ulrich, Hammett | 6.30 |
| 4. | One | Hetfield, Ulrich | 7.27 |
| 5. | The Shortest Straw | Hetfield, Ulrich | 6.35 |
| 6. | Harvester of Sorrow | Hetfield, Ulrich | 5.45 |
| 7. | The Frayed Ends of Sanity | Hetfield, Ulrich, Hammett | 7.44 |
| 8. | To Live Is to Die (Instrumentaali) | Hetfield, Ulrich, Cliff Burton | 9.48 |
| 9. | Dyers Eve | Hetfield, Ulrich, Hammett | 5.13 |
| 65.29 |  |

| Japanin bonuskappale |
| --- |
| Nro | Nimi | Säv&san | Kesto |  |
| 10. | The Prince (alkuperäinen esitys Diamond Head) | Sean Harris, Brian Tatler | 4.26 |
| 69.52 |  |

| Digitaalisen uusintapainoksen bonuskappaleet |
| --- |
| Nro | Nimi | Kesto |  |
| 10. | One (Live: Seattle 1989) | 7.59 |
| 11. | …And Justice For All (Live: Seattle 1989) | 10.05 |
| 83.30 |  |

Kappaleiden taustaa
-------------------

### Blackened

Blackened on yksi harvoista Metallican kappaleista, jonka sanoitusten tekemiseen, sekä ylipäätään säveltämiseen basisti Jason Newsted osallistui. Kappaleen pääriffi on Newstedin käsialaa, jonka hän teki alun perin bassolle. Se käännettiin myös rytmikitarariffiksi. Kappaleen intron kääntäminen takaperin oli myös hänen ideansa. Kappale on albumin nopeimpia.

### …And Justice for All

Kappale alkaa rauhallisesti akustisella kitaralla, mutta kehittyy asteittain keskitempoiseksi thrash metaliksi. Kappale on varsin progressiivinen, koostuen lukuisista eritempoisista osioista, ja onkin toiminut innoittavana monille myöhemmille progressiivista metallia soittaville yhtyeille.

9 minuutin ja 45 sekunnin kestollaan kappale on yksi Metallican pisimpiä levytyksiä.

Kappale kertoo oikeusmurhista ja korruptiosta. Sanoista *"seeking no truth, winning is all, find it so grim, so true, so real"* sen huomaa parhaiten.

### The Shortest Straw

Kappale on nopeahko tempoinen ja rytmitykseltään hyvin monimutkainen ja sisältää paljon monimutkaisia tuplabasarikuvioita. Kappaletta ei ole soitettu kovinkaan paljon yhtyeen konserteissa.

### To Live Is To Die

Kappale on periaatteessa instrumentaali, lukuun ottamatta kappaleen loppupuolella kuultua James Hetfieldin lausumaa Cliff Burtonin kirjoittamaa runoa. Runon ensimmäinen säe on saksalaiselta runoilijalta, Paul Gerhardtilta.

Kappale on eräänlainen tribuutti Cliff Burtonille, sillä kappaleen basso-osuudet ovat osaltaan Burtonin käyttämättömiä nauhoituksia, jotka hän äänitti ennen kuolemaansa.

Kappale esitettiin kokonaisuudessaan vasta vuonna 2011, jolloin yhtye soitti sen San Franciscossa juhliessaan 30-vuotista uraansa.

### Dyers Eve

Dyers Eve päättää …And Justice for All -albumin. Se on albumin sekä samalla yksi Metallican nopeatempoisimmista kappaleista sisältäen esimerkiksi nopeaa tuplabasarin poljentaa. James Hetfieldille kappale on henkilökohtainen, sillä hän sanoitti sen lapsuudestaan sekä huonoista kokemuksista, joita hänellä on vanhemmistaan. 

Kappaleen ensimmäinen esiintyyminen konsertissa tapahtui vasta vuonna 2004, jonka jälkeen sitä on harvakseltaan esitetty.

Kokoonpano
----------

* James Hetfield – rytmikitara, laulu
* Kirk Hammett – soolokitara
* Jason Newsted – basso, taustalaulu
* Lars Ulrich – rummut

Singlet
-------

* *Harvester of Sorrow*  (1988)
* *Eye of the Beholder (Julkaistu vain USA:ssa)*  (1988)
* *One*  (1989)

Saavutukset
-----------

### RIAA:n sertifikaatit

| RIAA:n sertifikaatti | Myöntämispäivä |
| --- | --- |
| Kultaa | 31. lokakuuta 1988 |
| Platinaa | 31. lokakuuta 1988 |
| Tuplaplatinaa | 19. heinäkuuta 1989 |
| Triplaplatinaa | 1. huhtikuuta 1992 |
| Nelinkertaista platinaa | 5. kesäkuuta 1995 |
| Viisinkertaista platinaa | 3. marraskuuta 1997 |
| Kuusinkertaista platinaa | 3. marraskuuta 1997 |
| Seitsemänkertaista platinaa | 9. joulukuuta 1999 |
| Kahdeksankertaista platinaa | 9. kesäkuuta 2003 |

Listasijoitukset
----------------

### Albumi

| Vuosi | Lista | Sijoitus |
| --- | --- | --- |
| 1988 | The Billboard 200 | #6 |
| 1988 | Britannian albumilista | #4 |
|

### Singlet

| Vuosi | Single | Lista | Sijoitus |
| --- | --- | --- | --- |
| 1988 | "Harvester of Sorrow" | Britannian singlelista | #20 |
| 1989 | "One" | Billboard Hot 100 | #35 |
| 1989 | "One" | Billboard Mainstream Rock Tracks | #15 |
| 1989 | "One" | Britannian singlelista | #13 |
|

Lähteet
-------

1. ↑  Romppainen, Heikki: Metallica tarjosi nostalgiaa Hietaniemessä  29.5.2014. Helsingin Sanomat. Viitattu 30.5.2014.
2. ↑  Kaufman, Gil: Metallica Put Catalog On iTunes – Quietly *MTV News*.  26.6.2006. Viacom.  Arkistoitu 3.1.2018. Viitattu 11.4.2012. (englanniksi)
3. ↑  JASON NEWSTED Recalls Writing Main Riff In METALLICA's 'Blackened' *News*.  10.10.2013. Blabbermouth. Viitattu 3.11.2018. (englanniksi)
4. ↑  Prato, Greg: Dyers Eve  13.6.2012. Rolling Stone.  Arkistoitu 24.9.2015. Viitattu 23.6.2017. (englanniksi)
5. ↑  Dyers Eve Metallica. Viitattu 23.6.2017. (englanniksi)
6. ↑  Gold and platinum Recording Industry Association of America. Viitattu 13.10.2007. (englanniksi)

Aiheesta muualla
----------------

* …And Justice for All Discogsissa.  (englanniksi)
* Albumi *…And Justice for All* Encyclopaedia Metallum -sivustolla (englanniksi)

|  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Metallica |
| --- |
|  |
| 
* Lars Ulrich
* James Hetfield
* Kirk Hammett
* Robert Trujillo

* Entiset jäsenet: Dave Mustaine
* Ron McGovney
* Cliff Burton
* Jason Newsted

 |
|  |
| Studioalbumit | 
* Kill ’Em All
* Ride the Lightning
* Master of Puppets
* ...And Justice for All
* Metallica
* Load
* ReLoad
* Garage Inc.
* St. Anger
* Death Magnetic
* Hardwired...to Self-Destruct
* 72 Seasons

 |
|  |
| Livealbumit | 
* Live Shit: Binge & Purge
* S&M
* Orgullo, Pasión y Gloria: Tres Noches en la Ciudad de México
* The Big 4 Live from Sofia, Bulgaria

 |
|  |
| EP:t | 
* Garage Days Re-Revisited
* Some Kind of Monster
* Beyond Magnetic

 |
|  |
| Videot | 
* Cliff ’em All
* Cunning Stunts
* The Videos: 1989–2004
* Metallica: Some Kind of Monster
* Quebec Magnetic

 |
|  |
| Muuta | 
* diskografia
* demot
* kappaleet
* konsertit Suomessa

 |
|  |
| 
* Luokat

 |

 |